Je Hugues, diz Rox, chevaliers, demorant à Dammartin, fais savoir à touz ces qui verront et orront ces presantes lettres que je, de mon bon espont gré et par ma propre velonté, suis devenuz hons à noble baron Joham de Chalon, signour d’Arlay, et entrez suis en son homage, sauve la feauté à mes premiers signours, c’est à savoir mons. de Monfacon, mons. de Jou, le conte d’Açourre, Aimez d’Arguel et l’abbé dou Mont-Sainte-Marie; et ay pris doudit Jehan, mon signour, en fié et à toutjoursmais, mes hommes de Dommartin et lour mex et lour tenemanz, c’est à savoir Estevenon, dit Garat, Vuillemet, dit Papion, qui est fil à la Baube, Jonet, Amadri et Besançon, enfant Girar à Tissot, le Legum, et touz lour hoirs, et touz lour mès et lour tenemanz per ensi come il les tiegnent de moy. Après j’ay pris doudit Jeham, mon signor, toutes les terres arables et non arables que Perrin de Boujaille, fil Estene de Danmartin, tient de moy, quelque part qu’eles soient en fié. Après je, lidiz Hugues, ay pris doudit Joham, mon signour, en fié, de ma propre demeneure et de mon propre heritaige, XVIII jornaux de terre arable, assis ou leu où l’on dit à la fontaine ès Malates, et XII jornaux es Moitures, et sus la terre de Lore XXVII jornaux, et mon cham de la Perriere, qui contient deux jornaux, assis delez le chemin de Pontaillié et de Salins; et en Mamont le prez [de] XVII soitours, en quel l’on fait VII charrées de foin, et en la Chaintre le prez à une charrée de foin, et siex jornaux de terre arable assis ou cham delez l’oie dou Molin, et deux jornaux es Planches delez l’oie Hostalet. Et toutes ces choses devantdites, par ensinc comme eles sunt dessus devisées, je, lidiz Hugues, ay promis et promet, per mon soiremant doné sus saint ewangiles corporelmant, garantir et deffendre audit Jeham et es suens contre toutes genz en jugement et deffuers, par stipulation solempne. En tesmoignaige de laquel chose, je, lidiz Hugues, ai requis et fait metre en ces presantes lattres le seel à noble baron Henri, signour de Jou, mon signour, et le seel à religious homme Jaque, abbé dou Mont-Sainte-Marie, de l’ordre de Citiaux, de la dyocese de Besançon... Faites et données l’an Nostre Signour corrant per mil CC septante et VII.